**Odluka Prosudbenog povjerenstva za dodjelu Nagrade Ksaver Šandor Gjalski za 2025. godinu**

Prosudbeno povjerenstvo u sastavu: Dunja Detoni Dujmić, Sofija Keča, Ingrid Lončar, Strahimir Primorac i Kristian Novak (predsjednik) - na sjednici održanoj 17. rujna 2025. godine jednoglasnom je odlukom dodijelila Nagradu Ksaver Šandor Gjalski za 2025. godinu Robertu Međurečanu za roman *Tako neka bude* (Sandorf, Zagreb, 2025.).  
Za Nagradu su ove godine bile prijavljene 74 knjige, a u uži su izbor ušli sljedeći naslovi, abecednim redom prema prezimenima autorica odnosno autora:

*Suhozid*Staše Aras (Hena com, Zagreb, 2025.)  
*Kuća ili Čovjek koji je kupovao čavle* Ludwiga Bauera (Fraktura, Zaprešić, 2024.)  
*Fikcija* Ivane Bodrožić (Fraktura, Zaprešić, 2025.)  
*O čemu ne govorimo* Slavenke Drakulić (Fraktura, Zaprešić, 2024.)  
*Spiderman*Zorana Ferića (V.B.Z., Zagreb, 2025.)  
*Matija*Drage Hedla (Telegram, Zagreb, 2025.)  
*Škola*Glorie Lujanović (Naklada OceanMore, Zagreb, 2025.)  
*Stoji ti put* Julijane Matanović (Neolit, Koprivnica, 2024.)  
*Tako neka bude* Roberta Međurečana (Sandorf, Zagreb, 2025.)  
*Rekvijem*Josipa Mlakića (Fraktura, Zaprešić, 2024.)  
*Ti si ja* Pavla Pavličića (Lađa od vode, Zagreb, 2025.)  
*Samo jedna od* Petre Prtajin (Naklada Ljevak,  Zagreb, 2025.)  
*Odeon*Ivice Prtenjače (V.B.Z., Zagreb, 2025.)  
*U kući i u vrtu bilo je mnogo cvijeća* Gabrijele Rukelj Kraškovič (Naklada OceanMore, Zagreb, 2025.)  
*Adam*Marine Šur Puhlovski (V.B.Z., Zagreb, 2025.)  
  
*Tako neka bude* Roberta Međurečana na jedinstven način ujedinjuje vrhunski povijesni realizam i hrabar intelektualni izazov koji gađa izravno u suvremeni hrvatski kontekst. Roman vješto rekonstruira Galileju prvog stoljeća: jezik, običaji, političke sile i okrutnost rimskog okupatora opisuju se dokumentarnom točnošću, ali pripovijest istodobno nosi napet, trilerski tempo koji čitatelja drži u stalnom iščekivanju.  
Međurečan ne igra na sigurno: daje slobodnu reinterpretaciju konteksta Novog zavjeta koja će zasigurno uznemiriti one koji polažu pravo na ekskluzivno tumačenje Kristova nauka. Umjesto da uzdigne jednu dogmu iznad drugih, roman raskrinkava kako političke i vjerske elite instrumentaliziraju mesijanske ideje, ali paralelno otvara i dublju, prijeko potrebnu refleksiju o onome što bi temelj kršćanstva trebao biti: upornost u ljubavi, oprostu i dostojanstvenom odnosu prema Drugom. Taj povratak na „srž vjere”, ustrajavanje na ljubavi i oprostu kao radikalnoj etici, predstavljan je bez lakog sentimentalizma, često kroz krvavu cijenu i moralnu dvojbu likova, što knjizi daje težinu i intelektualni autoritet.  
Autor uspijeva balansirati dokumentarnu vjerodostojnost s umjetničkom imaginacijom, kompleksnim i kontradiktornim likovima i vješto strukturiranim zapletom, a rezultat je djelo koje ne samo da obogaćuje tradiciju povijesnog romana u hrvatskoj književnosti, nego i aktivno potiče javnu raspravu o religiji, moći i ljudskosti u trenucima kada su ta pitanja iznimno aktualna.  
Kao književno djelo i kao tekst koji hrabro propituje identitete i dogme te otvara prostor za civiliziranu raspravu o vjeri i zajedništvu, *Tako neka bude* u potpunosti zaslužuje ovu prestižnu nagradu, jer dolazi u vremenu kad su hrvatskom društvu suosjećanje i kritičko mišljenje prijeko potrebni.

U ime Prosudbenog povjerenstva

Kristian Novak